KOMISIJOS REGLAMENTAS (EB) Nr. 2126/2005
2005 m. gruodžio 22 d.
iš dalies keičiantis Reglamentą (EEB) Nr. 350/93 dėl tam tikrų prekių klasifikavimo Kombinuotojoje nomenklatūroje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
kadangi:
(1)
1993 m. vasario 17 d. Komisijos reglamentas (EEB) Nr. 350/93 dėl tam tikrų prekių klasifikavimo Kombinuotojoje nomenklatūroje (2) nustato priemones, taikomas šortų, aprašytų to Reglamento priedo 8 punkte (509 nuotrauka), klasifikavimui Kombinuotojoje nomenklatūroje.
(2)
Siekiant išvengti nevienodo klasifikavimo būtina patikslinti minėto drabužio kišenių aprašymą ir prie jo atitinkamai priderinti klasifikavimo motyvų antrąją pastraipą. Iki šiol faktas, kad kišenės yra be užsegimo sistemos, buvo iliustruotas tik 509 nuotraukoje.
(3)
Be to, minėto drabužio klasifikavimo motyvuose pateiktoje nuorodoje į Kombinuotosios nomenklatūros 62 skirsnio 8 pastabą nenurodyta, kuri šios pastabos pastraipa taikoma, o tai gali sąlygoti nevienodą klasifikavimą.
(4)
Siekiant užtikrinti vienodą Kombinuotosios nomenklatūros taikymą turėtų būti paaiškinta, kad Reglamentu (EEB) Nr. 350/93 nustatytas klasifikavimas nebuvo pagrįstas minėtos 8 pastabos pirmąja pastraipa ir todėl jį nustatant nebuvo remtasi motyvu, kad nagrinėjamo drabužio kirpimas aiškiai rodo, jog jis skirtas moterims.
(5)
Turėtų būti nurodyta, kad buvo taikoma 62 skirsnio 8 pastabos antroji pastraipa ir minėtas drabužis buvo suklasifikuotas priskyrus KN 6204 63 90 kodą, nes šio drabužio kirpimas neturi pakankamai požymių, pagal kuriuos jį būtų galima laikyti vyrišku ar moterišku, todėl laikytina, kad jis negali būti atpažįstamas kaip vyrų ar berniukų arba moterų ar mergaičių drabužis.
(6)
Reglamentas (EEB) Nr. 350/93 turėtų būti atitinkamai pakeistas.
(7)
Šiame Reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 350/93 priedo 8 punktas pakeičiamas taip:
1)
1 skiltyje (Prekių aprašymas) paskutinis sakinys pakeičiamas šiuo sakiniu:
„Abiejuose drabužio šonuose įsiūtos atviros vidinės kišenės, o viduje prie juosmens (kaip šortuose) prisiūtos megztos vidinės kelnaitės (65 % poliesterio ir 35 % medvilnės) (žr. nuotrauką Nr. 509) (*).“;
2)
Tekstas 3 skiltyje (Klasifikavimo motyvai) pakeičiamas šiuo tekstu:
„Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, 62 skirsnio 8 pastabos antrąja pastraipa bei KN kodų 6204, 6204 53 ir 6204 63 90 aprašymais.
Drabužis neklasifikuotinas kaip maudymosi drabužis, kadangi dėl savo sukirpimo, bendros išvaizdos ir šoninių kišenių be užsegimo sistemos jis neskirtas dėvėti tiktai arba daugiausia kaip maudymosi drabužis.“.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 22 d.